Hjá Matís ohf. hefur verið lokið við að þróa fljótvirka og áreiðanlega aðferð til að tegundagreina íslenska sjávarnytjastofna , en aðferðin byggir á erfðagreiningum . Í könnun í Bandaríkjunum kom í ljós að um 25% seldra fiskafurða á mörkuðum eða í veitingahúsum eru ekki seldar undir réttu heiti og að sjálfsögðu er þá verið að selja ódýran fisk sem dýrari tegund ( sjá nánar ) . Ef þetta hlutfall er almennt þá er hér verið að svindla á neytendum sjávarfangs um miklar fjárhæðir . Þetta verkefni sem AVS sjóðurinn styrkti leiðir af sér annan ávinning ekki síður mikilvægan , sem er að greina ýmsar sjávarlífverur sem erfitt er að tegundagreina með útliti einu saman . Slíkar aðferðir eru mjög tímafrekar og krefjast þjálfaðra flokkunarfræðinga . Erfrðagreiningaraðferðin er fljótvirk og gefur áreiðanlega niðurstöðu en hægt er að greina egg , lirfur , seiði og ungviði fiska sem getur verið erfitt að greina t.d. ef sýni eru ekki heil eða greina á óþroskuð lífsform . Einnig er mikill áhugi á að geta greint samsetningu magainnihalds úr nytjastofnum en slíkar athuganir eru mikilvægar við að meta vistfræðileg tengsl nytjastofna . Þannig geta þessar erfðafræðirannsóknir varpað ljósi á hversu umfangsmikið át ýmissa nytjafiska gæti verið á eggjum , lirfum og seiðum eigin og annarra nytjastofna . Erfðagreiningaraðferðin sem þróuð var byggir á raðgreiningu á þremur tegundaaðgreinandi genum ( merkigenum ) . Markmiðið var að byggja upp gagnagrunn fyrir 26 nytjastofna sjávar . Erfðagreining var gerð á hvatberagenunum cytochrome c oxidase subunit 1 ( COI ) , cytochrome b ( Cytb ) og 16S RNA ( 16S ) úr nokkrum sýnum úr þeim 26 tegundum sem skilgreindar eru sem nytjastofnar Íslands . Aðferðin var prófuð á óþekktum sýnum sem fengust úr fiskverslunum , úr sýnasafni Hafrannsóknarstofnunarinnar og að lokum voru greind seiði sem voru 2 - 8 cm löng . Í öllum tilvikum tókst að tegundagreina sýnin með DNA erfðagreiningaraðferðinni meðan útlitsgreiningar á seiðunum voru nokkuð erfiðar . Þetta nýja rannsóknartól nýtist þeim sem stunda rannsóknir á sjávarlífverum auk þess sem að það getur nýst mjög vel við úrlausn sívaxandi vafamála á mörkuðum .